LYK my die Watergat se besoekers vertel ander mense, en gesigte wat ons nog nooit vantevore gesien het nie, het die vakansie kom kuier.
Nie net een keer nie. Sommer twee, drie dae na mekaar.
Vroulief is in haar noppies, want hulle vertel haar die hoofrede was haar vakansiegereg van die dag, kerrie-afval, gemaak soos ouma Petoors wat die konsentrasiekamp op Norvalspont oorleef het. Teen R70, saam met 'n tapbier.
Ongelukkig is die politieke gesprekke, wat ons probeer vermy, kwaai. 'n Groot diskoers oor Winnie Mandela en haar rol in die Suid-Afrikaanse geskiedenis het harde woorde lat val.
Of 'n mens nou van haar hou of nie, sy was 'n formidabele vrou. Ten spyte van haar talle vyande, ook in die ANC en dinge soos die Stompie Sepei-episode, sal haar naam in die geskiedenis opgeteken staan.
Jacob Zuma is ook weereens met woorde verflenter. Om dit sagkens te stel. Soos Oom Pottie verklaar het: 'Hier is 'n aartsboef, 'n totale psigopaat met geen gewete nie, wat nou aan almal vertel hy word om politieke redes en omdat hy swart is, aangekla.
Hy beplan en organiseer 'n burgerlike verset teen ons regstelsel, en sal niks ontsien nie.' My eie gedagtes hieroor durf ek nie uitspreek nie, want hierdie rubriek sal onmiddellik Persombudsman toe verwys word. Opvallend was die persoonlikhede, feitlik deur die bank 'has-beens' en skurke, wat hom by die hof ondersteun het, soos Carl Niehaus en Hlaudi Motsoeneng.
Albei groteske psigopatiese verskynsels wat hoort in Batman-strokiesverhale. Soos Bennie Bester van Newcastle verklaar het na Zuma se toespraak buite die hof: HKGZK. Die 'Z' staan vir Zoeloe.
Rugby. Hoe gooi die Sharks 'n wedstryd in die laaste paar sekondes weg in die ander span se kwartgebied? Ek het iewers onbetroubaaar gehoor Robert du Preez drink nou minstens tien Valiums per dag. Nog iets om te aanskou was die lyftaal van ses Stormers-ondersteuners van Worcester wat hier op 'n hengelvakansie was.
Uitgedos met hul rugbytruie het hulle'n half-uur voor die wedstryd kom sit, opgewonde en gereed vir die slagting op Ellis, skuus, Emiratespark, met 'n skuimkop of twee reeds kafgedraf toe die wedstryd teen die Lions begin. Ek het lanklaas sulke ongeloof aanskou namate die Johannesburgers die besoekers verflenter het. Die ses is druipstert en met bomskok huis toe. Oom Pottie het tot Sondag gelyk soos daardie groot glimlaggende kat in Alice in Wonderland. Een van die ses, Dries Jonker, het ons die storie van die week vertel voordat die mismoedigheid hom oorval het: Die gebrek aan reën het die boere in die Wes-Kaap erg geknou. Een boer van Moorreesburg was op die punt om alles te verloor toe die oudste van sy ses dogters sê hulle moet geld bymekaarsit vir 'n treinkaartjie Johannesburg toe.
Sy sal gaan werk soek en dalk genoeg kan afknyp om te help betaal aan die plaas se skuld.
'n Paar maande het verloop sonder taal of tyding van haar. Die dag voor die balju gereedskap wou opskryf daag sy op. Uitgevat in die jongste modes in 'n bloedrooi sportmotor arriveer sy op die plaas. Sy haal 'n dik rol note uit vir pa, genoeg om die plaas te red. "Ek hoop jy was 'n goeie meisie daar in die groot stad." sê -vra pa. "Pappa," sê sy, "om 'n goeie geldjie te verdien in die groot stad moet 'n meisie goed wees."